ചെറിയാന്റെ മടങ്ങിപ്പോക്ക്: അവഗണിക്കാന് സി.പി.എം തിരുവനന്തപുരം: കോണ്ഗ്രസിലേക്ക് മടങ്ങാന് തീരുമാനിച്ച ചെറിയാന് ഫിലിപ്പിനെയും അദ്ദേഹം പാര്ട്ടിക്കെതിരെയും സര്ക്കാരിനെതിരെയും നടത്തിയ പ്രതികരണങ്ങളെയും അവഗണിച്ചാല് മതിയെന്ന നിഗമനത്തില് സി.പി.എം നേതൃത്വം. തിരഞ്ഞെടുപ്പ് തോല്വിക്കും നേതൃമാറ്റത്തിനുംശേഷം കോണ്ഗ്രസിനകത്തുണ്ടായ അസ്വാരസ്യങ്ങള് മുതലെടുത്ത് ചില മുന്നിര നേതാക്കളെയടക്കം അവിടെ നിന്ന് പാര്ട്ടിയിലേക്ക് കൊണ്ടുവരാനായതിന്റെ രാഷ്ട്രീയനേട്ടം കുറയ്ക്കാന് ചെറിയാന്റെ പോക്ക് ഇടയാക്കുമെന്ന് സി.പി.എം കരുതുന്നില്ല. രണ്ടാഴ്ച മുമ്ബ് പ്രളയദുരന്തമുണ്ടായപ്പോള് സര്ക്കാരിനെയും ഇന്നലെ കോണ്ഗ്രസിലേക്കുള്ള മടക്കം പ്രഖ്യാപിച്ച വാര്ത്താസമ്മേളനത്തില് സി.പി.എമ്മിനെയും ചെറിയാന് വിമര്ശിച്ചിരുന്നു. സി.പി.എമ്മില് അഭിപ്രായ സ്വാതന്ത്ര്യമില്ലെന്നും കോണ്ഗ്രസ് വിട്ട് സി.പി.എമ്മിലേക്ക് പോയവര് അനുഭവിച്ചുവരട്ടെയെന്നും എ.കെ.ജി സെന്ററില് നടന്ന പല രഹസ്യങ്ങളുമറിയാം എന്നും ചെറിയാന് പ്രതികരിച്ചിരുന്നു. എന്നാല്, ചെറിയാന് ചെറിയാന്റെ വഴിക്ക് പോകട്ടെയെന്നാണ് സി.പി.എം നിലപാട്. 2001ല് അദ്ദേഹം കോണ്ഗ്രസ് വിട്ടുവന്നപ്പോള് വരവേറ്റത് പ്രത്യേക രാഷ്ട്രീയസാഹചര്യത്തിലായിരുന്നു. അതിന്റെ പേരില് അര്ഹിക്കുന്നതിലധികം പരിഗണന ചെറിയാന് നല്കിയിട്ടുണ്ട്. മൂന്നുതവണ നിയമസഭാ തിരഞ്ഞെടുപ്പില് മത്സരിപ്പിച്ചു. രണ്ട് ഇടതുപക്ഷ സര്ക്കാരുകളിലായി കെ.ടി.ഡി.സി അദ്ധ്യക്ഷപദവിയും നവകേരള മിഷന് കോഓര്ഡിനേറ്റര് പദവിയും നല്കി. 2016 മുതലിങ്ങോട്ടുള്ള പൊതുതിരഞ്ഞെടുപ്പ് പ്രചാരണവേദികളില് ചെറിയാന്റെ സാന്നിദ്ധ്യം നാമമാത്രമായിരുന്നു. ഇത്തവണ തീരെ ഉണ്ടായിട്ടില്ല. രാജ്യസഭാ സീറ്റുകളിലേക്കുള്ള ഒഴിവിലേക്ക് ചെറിയാന്റെ പേര് ഒരിക്കല്പോലും ചര്ച്ച ചെയ്തിട്ടില്ലെന്ന് സി.പി.എം കേന്ദ്രങ്ങള് സൂചിപ്പിക്കുന്നു. മാദ്ധ്യമങ്ങളില് പക്ഷേ അദ്ദേഹത്തിന്റെ പേരുള്പ്പെടുത്തി വാര്ത്തകള് വന്നു. രണ്ടാം പിണറായി സര്ക്കാര് അധികാരമേറ്റശേഷം കോര്പ്പറേഷന്, ബോര്ഡ് നിയമനങ്ങളിലേക്കുള്ള പേരുകള് ചര്ച്ചയ്ക്കെടുത്തപ്പോഴും ചെറിയാന്റെ പേര് ഉയര്ന്നില്ല. കോടിയേരി ബാലകൃഷ്ണനുമായി ഒരിക്കല് ചര്ച്ച നടത്തിയപ്പോള് കെ.ടി.ഡി.സി അദ്ധ്യക്ഷന്, നോര്ക്ക റൂട്ട്സ് വൈസ് ചെയര്മാന്, നവകേരളം കര്മപദ്ധതി കോഓര്ഡിനേറ്റര് എന്നീ പദവികളില് അദ്ദേഹം താത്പര്യം പ്രകടിപ്പിച്ചതായാണ് വിവരം. എന്നാല്, ഖാദിബോര്ഡ് ഉപാദ്ധ്യക്ഷസ്ഥാനമാണ് സി.പി.എം സമ്മതിച്ചത്. അതിനോട് ചെറിയാന് താത്പര്യമില്ലായിരുന്നു. മുഖ്യമന്ത്രി സമീപകാലത്തായി അവഗണിക്കുന്നുവെന്ന തോന്നലും ചെറിയാന് ഉണ്ടായിരുന്നതായി സൂചനയുണ്ട്. തുടര്ഭരണത്തിന്റെ സത്യപ്രതിജ്ഞാ ചടങ്ങ് അറിയിക്കാത്തതിലും പരിഭവമുണ്ടായിരുന്നു. ചെറിയാന് ചെറിയാന്റെ വഴിക്ക് പോകട്ടെയെന്ന് തീരുമാനിച്ചതിനാലാണ് കഴിഞ്ഞ വാര്ത്താസമ്മേളനത്തില് ചെറിയാന്റെ വിമര്ശനങ്ങളെ കാര്യമായെടുക്കാതെയുള്ള പ്രതികരണം മുഖ്യമന്ത്രി നടത്തിയത്. സി.പി.എം നേതാക്കളുടെ ഇനിയങ്ങോട്ടുള്ള പ്രതികരണവും ഈ രീതിയിലാകും.